በጉዲፈቻ ልጅ የመውሰጃ ሂደቱ በመልካም አስተዳደር ችግር የተተበተበ መሆኑ ተገለጸ
አዲስ አበባ፡- ልጆችን በጉዲፈቻ ለማሳደግ ፈልገው ወደ አዲስ አበባ ከተማ አስተዳደር ሴቶች እና ህፃናት ቢሮ የሚያቀኑ አሳዳጊዎች በሚያጋጥማቸው የመልካም አስተዳደር ችግር መጉላላት እየደረሰባቸው መሆኑን ገለፁ፡፡ ቢሮው በበኩሉ መጉላላቱ እንዳለ አምኖ የአሰራር ሥርዓቱን ለማዘመን እየሰራ መሆኑን አስታውቋል፡፡ ስማቸውን መግለፅ ያልፈለጉና ልጅ ለማሳደግ ጥያቄ አቅርበው በመመላለስ ለእንግልት መዳረጋቸውን የተናገሩት ቤተሰቦች በተለይ ለአዲስ ዘመን ጋዜጣ ዝግጅት ክፍል እንደገለፁት፤ ከባለቤታቸው ጋር ሴት ልጅ በጉዲፈቻ ለማሳደግ ጉዳዩ ወደሚመለከተው ቢሮ ጥያቄ አቅርበውና አስፈላጊውን መስፈርት አሟልተው ቢመላለሱም ለስምንት ወር ተቀጥረዋል፡፡ አገልግሎት አሰጣጡም አድሏዊነት ይታይበታል ሲሉ ቅሬታቸውን ገልጸዋል፡፡ እንደ ቤተሰቡ ገለፃ፤ በቢሮው ያሉ ባለሙያዎች ምላሽ ማግኘት የሚሹ ደንበኞችን ከማጉላላት ባለፈ የእጅ መንሻ የሚጠይቁበት ሁኔታ እንዳለም ተረድተዋል፡፡በጉዲፈቻ ልጅ ለማግኘት ሁሉንም መስፈርት ካሟሉ በኋላ ሴት ልጅ ለሚፈልጉ “ሴት የለም “፤ ወንድ ለሚፈልጉ ደግሞ “ወንድ ልጅ የለም “ በሚል ተስፋ የማስቆረጥ ምላሽ ይሰጣል፡፡ ከዚሁ ጎን ለጎን ደግሞ በአጭር ጊዜ የሚፈልጉትን ልጅ የወሰዱ ቤተሰቦችን እንደሚያውቁም ጠቁመው እነዚህ ሁኔታዎች ከእጅ መንሻ ጋር የተያያዙ ናቸው ወደሚል መደምደሚያ እንዳደረሳቸው ተናግረዋል ፡፡ ሌላኛው በጉዲፈቻ ልጅ
ለማሳደግ ፈልገው ወደ
ቢሮው ያቀኑት ወይዘሮ
ፀሐይ ለገሰ ተመሳሳይ
ችግር እንደገጠማቸው አንስተው፤
በተለይ ረዘም ላለ  ጊዜ የሚፈጅ ውጣ ውረድ እንዳጋጠማቸው ገልፀዋል። የውጭ አገር ጉዲፈቻ ቀርቶ ልጆች በአገራቸው በራሳቸው ዜጋ እንዲያድጉ መደረጋቸው ተገቢ ሆኖ ሳለ ሂደቱ መራዘሙና የመልካም አስተዳደር ችግር መኖሩ ቅር እንዳሰኛቸው አስታውቀዋል፡፡ስለዚህ አሰራሩ ከሙስና የጸዳ እንዲሆን ግልጽ የሆነ ሂደት ሊኖር ይገባል ብለዋል። በመንግሥት የህፃናት ማሳደጊያ ውስጥ ምን ያህል ሴቶችና ወንዶች ልጆች አሉ ? ዕድሜያቸው ስንት ነው ?ምን ያህል አሳዳጊዎች ማመልከቻ አስገብተዋል የሚለው በኃላፊዎች ክትትል እየተደረገበት ህዝብ በሚያየው ቦታ መለጠፍ፤ ይሄ ካልተቻለ ወይም ሌላ ግልጽ የሆነ መንገድ መከተልና ቁጥጥር ማድረግ ካልተቻለ ህጻናትን ለማሳደግ የሚቀርበው የአሳዳጊዎች ጥያቄ በመልካም አስተዳደር ችግር የተተበተበ ይሆናል የሚል እምነት እንዳላቸው ገልጸዋል ልጅ ለማግኘት ጥያቄ ያቀረቡ ባልና ሚስት በየጊዜው ሁለቱም ሥራ ፈተው መመላለሳቸው ተሰላችተው እንዲቀሩ ያስገድዳል። ሁሉም ሰው እኩል ትዕግስት ስለማይኖረው ህጻናቱም የሚያገኙትን የተሻለ ዕድል ሊያሳጣቸው ይችላል ብለዋል። የአዲስ አበባ ከተማ
አስተዳደር የሴቶች እና
ህፃናት ጉዳይ ምክትል
ቢሮ ኃላፊ ወይዘሮ
ሜሮን አራጋው በጉዳዩ
ዙሪያ ተጠይቀው በሰጡት
ምላሽ እንዳሉት፤ የአሰራር
ሂደቱን ከሚያደናቅፉ የመልካም
አስተዳደር ችግሮች መካከል
ባለጉዳዮች በባለሙያዎች የኪስ
ገንዘብ እንደሚጠየቁ በአስተያየት
መስጫ ሳጥን  ውስጥ ከማስቀመጥ ጀምሮ ቀጥታ ወላጆች ጥቆማ አድርሰዋል፡፡ ይህን ለማረጋገጥ የክትትል እና ቁጥጥር ሥርዓት በመዘርጋት ላይ ነው፡፡ እስካሁን ግን በሙስና እጅ ከፍንጅ የተያዘ ባለሙያ አልተገኘም፡፡ ሆኖም ግን ተቋሙ ውስጥ ያለውን ስር የሰደደ ችግር ለመቅረፍ ህፃናት ላይ ተመድበው የሚሰሩ ባለሙያዎችን ተጠያቂ የሚያደርግ መመሪያ ተዘጋጅቷል፡፡ ‹‹መጉላላቱን ለመቀነስ ከባለድርሻ አካላት ጋር በመነጋገር ላይ ነን›› ያሉት ምክትል የቢሮ ኃላፊዋ ውጫዊ እና ውስጣዊ የሆኑ የአሰራር ስርዓቶችን በመፈተሽ ሂደቱ የሚያጥርበትን መንገድ እንደሚፈልጉ ተናግረዋል፡፡ ከዚህ ውስጥ ከሚጠቀሱት መካከል ጎታች መመሪያዎችን ማሻሻል ነው፡፡ በዚህም በቀጣይ ዓመት ሂደቱን እስከ ሶስት ወር ድረስ ለማሳጠር መታሰቡን ተናግረዋል፡፡ ይህ እንዳለ ሆኖ ግን አገልግሎቱን ፈልገው የሚመጡት ቤተሰቦች ልጅን የሚያህል ነገር በቀላሉ መውሰድ እንደማይቻል ተገንዝበው አሰራሮች እስኪስተካከሉ በትእግስት እንዲጠብቁ ጠይቀዋል፡፡ ባለፉት ሁለት ዓመታት ከ440 በላይ ህፃናት በአገር ውስጥ ዜጎች በጉዲፈቻ ተሰጥተዋል፡፡ ብዛት ያለው ሰው ወደ ቢሮው በመምጣት ልጅ ለማሳደግ ያመለክታል፡፡ በሂደቱ መርዘምም ደንበኞች ቅሬታ እንደሚያቀርቡ ቢሮው ይገነዘባል፡፡ ሆኖም ልጅ በጉዲፈቻ ለማሳደግ የሚያመለክቱ ዜጎች የጤና ምርመራ ለማድረግ፣ ከቀበሌ የተለያዩ ጉዳዮችን የሚመለከቱ ወረቀቶችን ለማምጣት ይገደዳሉ፡፡ በዚህም ምክንያት ጉዳያቸውን በሚፈለገው ፍጥነት ላይጨርሱ እንደሚችሉ አስረድተዋል፡፡አዲስ ዘመን
ነሐሴ 19 / 2011  ዳግም ከበደ